આદરણિય શ્રી સુરેશ દલાલ સાહેબના શબ્દોમાં જોઈએ તો બારસ પહેલા અગિયારસ આવે. અગિયારસ એટલે ઉપવાસનો દિવસ. ઉપવાસનો સાચો અર્થ છે ઇશ્વરના સહવાસમાં બેસવું એ. અગિયારશનું જો મૌન હોય અને પછી વાકબારશ પ્રગટે તો મૌનમાંથી પ્રગટેલા શબ્દોનો પ્રકાશ જુદો જ રહેવાનો. વાકબારશ પછી ધનતેરશ આવે છે આનો પણ મહિમા છે. ધન બધા પાસે હોય એમ ઇચ્છીએ. ધન સાધન-સગવડ આપે છે. સાહ્યબી અને ઐયાશી આપે છે, પણ ધન સાધન-સગવડ સુખ આપશે જ એની કોઈ ગેરંટી નથી હોતી, જ્યારે આપણું ધન અન્યને માટે વાપરીએ તો એ લક્ષ્મી થાય. આપણા પ્રત્યેકની ભીતર અશુભ અને શુભ હોય છે. કાળી ચૌદશ અશુભનું પ્રતિક છે. આ કાળી ચૌદશ વટાવી જઈએ, અશુભને ઓળંગી જઈએ તો દિવાળીનો સાચો તહેવાર પ્રગટે.